# Y Croeshoelio

Be’ mae’r Beibl yn ei ddweud am...y Croeshoeliad?

Ar ddydd Gwener y Groglith fe’n harweinir i gofio am Iesu yn marw ar y groes.

Uniaethodd Iesu â’r Gwas Dioddefus yn Eseia:

*Ac eto, cymerodd ein salwch ni arno'i hun, a diodde ein poenau ni yn ein lle.*

*Roedden ni'n meddwl ei fod yn cael ei gosbi, a'i guro a'i gam-drin gan Dduw.*

*Do, cafodd ei anafu am ein bod ni wedi gwrthryfela, cafodd ei sathru am ein bod ni ar fai.C afodd ei gosbi i wneud pethau'n iawn i ni; ac am iddo fe gael ei guro cawson ni ein hiacháu..* [*Eseia 53: 4–5*](https://www.biblesociety.org.uk/explore-the-bible/read/cym/BNET/Isa/53/highlight:4/)

Yn ei ing a’i boen cofiodd Iesu am ei fam:

*Pan welodd Iesu ei fam, felly, a’r disgybl yr oedd yn ei garu yn sefyll yn ei hymyl, meddai wrth ei fam, “Wraig, dyma dy fab di.” Yna dywedodd wrth y disgybl, “Dyma dy fam di.” Ac o’r awr honno, cymerodd y disgybl hi i mewn i’w gartref.* [*Ioan 19: 26–27*](https://www.biblesociety.org.uk/explore-the-bible/read/cym/BNET/John/19/highlight:26/)

Mae Iesu yn gofyn i Dduw faddau i’r troseddwyr:

*Daethpwyd ag eraill hefyd, dau droseddwr, i’w dienyddio gydag ef. Pan ddaethant i’r lle a elwir Y Benglog, yno croeshoeliwyd ef a’r troseddwyr, y naill ar y dde a’r llall ar y chwith iddo. Ac meddai Iesu, “O Dad, maddau iddynt, oherwydd ni wyddant beth y maent yn ei wneud.” A bwriasant goelbrennau i rannu ei ddillad.* [*Luc 23: 32–34*](https://www.biblesociety.org.uk/explore-the-bible/read/cym/BNET/Luke/23/highlight:32/)

Rhoddwyd diod iddo i dorri’i syched:

*Roedd Iesu'n gwybod ei fod wedi gwneud popeth roedd gofyn iddo'i wneud. “Dw i'n sychedig,” meddai, gan gyflawni beth oedd yr ysgrifau sanctaidd yn ei ddweud. Roedd jwg o win sur rhad wrth ymyl, felly dyma nhw'n trochi ysbwng yn y gwin a'i rwymo ar goesyn isop i'w godi i fyny at wefusau Iesu. Ar ôl cael diod, dyma Iesu'n dweud, “Mae'r cwbl wedi'i wneud.” Yna plygodd ei ben a marw..* [*Ioan 19: 28–30*](https://www.biblesociety.org.uk/explore-the-bible/read/cym/BNET/John/19/highlight:28/)

Yn y tywyllwch roedd Iesu’n amau fod Duw wedi’i adael:

*A phan ddaeth yn hanner dydd, bu tywyllwch dros yr holl wlad hyd dri o’r gloch y prynhawn. Ac am dri o’r gloch gwaeddodd Iesu â llef uchel, “Eloï, Eloï, lema sabachthani”, hynny yw, o’i gyfieithu, “Fy Nuw, fy Nuw, pam yr wyt wedi fy ngadael?”* [*Marc 15: 33–34*](https://www.biblesociety.org.uk/explore-the-bible/read/cym/BNET/Mark/15/highlight:33/)

Yng nghanol y tywyllwch cyflwynodd Iesu ei fywyd i Dduw:

*Erbyn hyn yr oedd hi tua hanner dydd. Daeth tywyllwch dros yr holl wlad hyd dri o’r gloch y prynhawn, a’r haul wedi diffodd. Rhwygwyd llen y deml yn ei chanol. Llefodd Iesu â llef uchel, “O Dad, i’th ddwylo di yr wyf yn cyflwyno fy ysbryd.” A chan ddweud hyn bu farw.* [*Luc 23: 44–46*](https://www.biblesociety.org.uk/explore-the-bible/read/cym/BNET/Luke/23/highlight:44/)

### Beth ydi’ch ymateb i’r Groes yr wythnos yma?

* Darllenwch [Marc 31-38](https://www.biblesociety.org.uk/explore-the-bible/read/cym/BNET/Mark/1/highlight:31/) (BCN). Be’ mae ‘codi eich croes a'i ganlyn o’ yn ei olygu i chi heddiw?
* Meddyliwch: sut teimlodd y disgyblion ar ôl marwolaeth Iesu? Oes ‘na rywun dach chi’n nabod sy ddim yn gwybod mai ar ôl y groes mae gobaith? Fedrwch chi rannu hanes Sul y Pasg efo nhw?

**Aled Davies, Cyngor Ysgolion Sul**  
(Wedi’i addasu i’r we gan Christine Daniel)

Mae Byw y Beibl  yn brosiect ar y cyd rhwng Cymdeithas y Beibl, Y Cyngor Ysgolion Sul a Gobaith i Gymru